**ВЕСТ**

Посебан начин изражавања који можемо чути у средствима јавног информисања (на радију, телевизији, новинама, на интернету) припада тзв. **новинарском (публицистичком) начину изражавања.**

Текстови који припадају новинарском начину изражавања постају доступни великом броју људи путем **МЕДИЈА**. Због тога што су намењени публици различитог образовања, вести (текстови у медијима) морају бити: разумљиви, реченице кратке, а изражавање јасно.

* Медији се деле на:
* **штампане (новине, часописи)** и
* **електронске (радио, телевизија, интернет...)**.

**Вест** је основни облик новинарског изражавања којим се на јасан и кратак начин обавештава о неком догађају или о некој личности. Осим тога што треба да је јасна и кратка, вест треба да је актуелна (нова), истинита и занимљива.

|  |  |
| --- | --- |
| **Србија шампион Европе!**  Одбојкашка репрезентација Србије вечерас је у финалу Европског првенства у Паризу победила Словенију резултатом 3:1 и тако дошла до треће златне медаље. Српски одбојкаши такмичење на Старом континенту завршили су без иједног пораза, а у финалу су оправдали улогу фаворита. | Вест треба да садржи одговоре на следећа питања:  **КО** је главни носилац радње у догађају?  **ШТА** се десило? \_\_\_\_\_\_\_\_\_\_\_\_\_\_\_\_\_\_\_\_ **КАД** се то десило? \_\_\_\_\_\_\_\_\_\_\_\_\_\_\_\_\_  **ГДЕ** се то десило? \_\_\_\_\_\_\_\_\_\_\_\_\_\_\_\_\_  **КАКО** се то десило? \_\_\_\_\_\_\_\_\_\_\_\_\_\_\_\_\_  Редослед питања није битан! |

Вест говори (саопштава) шта се догодило, али и оно шта ће се догодити (тзв. вест – најава).

Свака вест има свој **наслов**, чија је улога да читаоца/слушаоца/гледаоца привуче. Зато је важно да наслов буде упечатљив и занимљив. Вест не садржи коментаре и детаље.

\*

ФРАЗА **седма сила** позната је, између осталог, по лажним вестима, односно НОВИНАРСКИМ ПАТКАМА. Постоји више објашњења како је настао тај израз. Према једном, он наводно потиче од скраћенице НТ (лат. non tastatur) што значи није проверено; којом су новинари обележавали сумњиве текстове доспеле с разних страна. Пошто се латинска скраћеница НТ чита ЕН – ТЕ, а тако се у немачком језику зове патка (Еnte) свака непроверена вест је названа патком.

(Милан Шипка, *Зашто се каже*)

\*

Изразом **жута штампа** се означава одређена врста дневних и периодичних листова. То су они *јефтини, булеварски, трачерски* листови који доносе сензационалне и непроверене вести, служећи се свим средствима да привуку и задрже интересовање ширег круга читалаца. Назив потиче од стрипа чији је творац Ричард Аутколт који је привукао пажњу великог броја читалаца за свој часопис, јер је нацртао комичан стрип у коме је главни јунак косооки дечак у жутој мајици. Аутколтов стрип је често имао испразан и неукусан садржај, али се свиђао широкој шароликој публици, углавном због ниског образовног нивоа.